CELEX: 32015R0802
Language: sk
Date: 2015-05-19 00:00:00
Title: Nariadenie Rady (EÚ) 2015/802 z 19. mája 2015, ktorým sa pozastavujú autonómne clá Spoločného colného sadzobníka v prípade určitých ťažkých olejov a podobných výrobkov

23.5.2015   
            
            
               SK
            
            
               Úradný vestník Európskej únie
            
            
               L 128/2
            
         NARIADENIE RADY (EÚ) 2015/802
   z 19. mája 2015,
   ktorým sa pozastavujú autonómne clá Spoločného colného sadzobníka v prípade určitých ťažkých olejov a podobných výrobkov
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 31,
   so zreteľom na návrh Európskej komisie,
   keďže:
   
               (1)
            
            
               Podľa položky 2710 kombinovanej nomenklatúry stanovenej v prílohe I k nariadeniu Rady (EHS) č. 2658/87 (1) sa pozastavujú autonómne clá Spoločného colného sadzobníka (ďalej len „clá“) v prípade určitých olejov a podobných výrobkov, v ktorých hmotnosť nearomatických zložiek presahuje hmotnosť aromatických zložiek, ak sú tieto oleje a podobné výrobky určené na to, aby prešli špecifickým spracovaním a pod podmienkou, že sa na tieto výrobky uplatní colný režim konečné použitie stanovený v nariadení Komisie (EHS) č. 2454/93 (2) (ďalej len „colný režim konečné použitie“).
            
         
               (2)
            
            
               Určité oleje a podobné výrobky, v ktorých hmotnosť nearomatických zložiek presahuje hmotnosť aromatických zložiek (ďalej len „ťažké oleje a podobné výrobky“), boli do 3. apríla 2013 takisto zatriedené do položky 2710, a preto sa na ne po dobu neurčitú vzťahovalo bezcolné zaobchádzanie.
            
         
               (3)
            
            
               Od 4. apríla 2013 sú však uvedené ťažké oleje a podobné výrobky zatriedené do položky 2707, čiže bezcolné zaobchádzanie sa na ne prestalo vzťahovať.
            
         
               (4)
            
            
               S účinnosťou od 1. júla 2014 sa na uvedené ťažké oleje a podobné výrobky na základe nariadenia Rady (EÚ) č. 1387/2013 (3) vzťahuje dočasné pozastavenie autonómnych ciel.
            
         
               (5)
            
            
               Keďže však v Únii nikto nedodáva takéto ťažké oleje a podobné výrobky, dočasné pozastavenie autonómnych ciel by sa malo uplatňovať bez prerušenia počas obdobia od 4. apríla 2013 do 30. júna 2014, pokiaľ tieto ťažké oleje a podobné výrobky boli určené ako rafinérske medziprodukty na špecifické spracovanie a podliehali režimu konečné použitie.
            
         
               (6)
            
            
               Preto by sa s cieľom primerane zabezpečiť výhodu dočasného pozastavenia autonómnych ciel pre uvedené ťažké oleje a podobné výrobky patriace pod číselný znak KN 2707 99 99 malo dočasné pozastavenie uplatňovať so spätnou účinnosťou od 4. apríla 2013 do 30. júna 2014.
            
         
               (7)
            
            
               S cieľom uviesť do platnosti takéto pozastavenie autonómnych ciel so spätnou účinnosťou, mala by sa predĺžiť spätná účinnosť povolenia na uplatnenie režimu konečné použitie, ako sa ustanovuje v článku 294 ods. 3 nariadenia (EHS) č. 2454/93, do 4. apríla 2013,
            
         PRIJALA TOTO NARIADENIE:
   Článok 1
   Od 4. apríla 2013 do 30. júna 2014 sa autonómne clá na ťažké oleje a podobné výrobky patriace pod číselný znak KN 2707 99 99 určené na použitie ako rafinérske medziprodukty, ktoré majú prejsť niektorým zo špecifických spracovaní opísaných v doplnkovej poznámke 5 ku kapitole 27 druhej časti kombinovanej nomenklatúry ustanovenej v prílohe I k nariadeniu (EHS) č. 2658/87 pozastavujú, pokiaľ sa uplatnia pravidlá režimu konečné použitie ustanoveného v článkoch 291 až 300 nariadenia (EHS) č. 2454/93.
   Na účely prvého odseku môže byť spätná účinnosť povolenia na uplatnenie režimu konečné použitie ako sa ustanovuje v článku 294 ods. 3 nariadenia (EHS) č. 2454/93 predĺžená do 4. apríla 2013, pokiaľ sú splnené všetky podmienky ustanovené v článku 294 ods. 3 uvedeného nariadenia.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. mája 2015
      
         
            Za Radu
         
         
            predseda
         
         E. RINKĒVIČS
      
   
   
      (1)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
   
      (2)  Nariadenie Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).
   
      (3)  Nariadenie Rady (EÚ) č. 1387/2013 zo 17. decembra 2013, ktorým sa pozastavujú autonómne clá Spoločného colného sadzobníka v prípade určitých poľnohospodárskych a priemyselných výrobkov a ktorým sa zrušuje nariadenie (EÚ) č. 1344/2011 (Ú. v. EÚ L 354, 28.12.2013, s. 201).